Kosovë: 17 te vdekur nga COVID-19 në 24 orët e fundit
Gjatë 24 orëve autoritetet konfirmuan 781 raste të reja të të prekurve nga koronavirusi.
Autoritetet në Kosovë konfirmuan të mërkurën se 17 veta kanë humbur jetën gjatë 24 orëve të fundit nga pasojat e infektimit me COVID-19. Po gjatë kësaj periudhe, sipas Institutit Kombëtar të Shëndetësisë Publike, janë konfirmuar 781 raste të reja të të prekurve nga kjo sëmundje. Rezultatet pasuan 3 mijë e 634 teste të kryera në terren. Rastet e fundit e çuan në 84 mijë e 498 numrin e përgjithshëm të të prekurve dhe ne 1 mijë e 803 numrin e atyre që kanë humbur jetën nga pasojat e koronavirusit. Gjatë 24 orëve të fundit, sipas institutit janë shpallur të shëruar 764 veta duke e çuar 69 mijë e 887 raste numrin e përgjithshëm të të shëruarve. Aktualisht 12 mijë e 808 llogariten si raste aktive. Prishtina me 243 raste të reja është qyteti me numrin më të madh të të infektuarve. Instituti tha se numri i rasteve pozitive dhe vdekjeve nga COVID-19 vazhdon të jetë i lartë dhe brengosës si pasojë e drejtpërdrejtë e neglizhimit të masave parandaluese, ndërsa tërhoqi vërejtjen se spitalet janë të mbingarkuara. Kosova është vendi i vetëm në Evropën Juglindore që nuk ka asnjë vaksinë kundër COVID-19. Qeveria e re e kryeministrit Albin Kurti, që mori detyrën një ditë më parë e ka shpallur përparësi luftën kundër pandemisë, ndërsa është zotuar për vaksinimin e 60 për qind të popullsisë deri në fund të vitit.